KIRJALLINEN KYSYMYS E-3140/00 esittäjä(t): Mario Mauro (PPE-DE) komissiolle. Biologiset torjunta-aineet.



Virallinen lehti nro 163 E , 06/06/2001 s. 0042 - 0043



KIRJALLINEN KYSYMYS E-3140/00 esittäjä(t): Mario Mauro (PPE-DE) komissiolle (6. lokakuuta 2000) Aihe: Biologiset torjunta-aineet EU:ssa ei ole vielä biologisesti valmistettuja torjunta-aineita säätelevää lainsäädäntöä. Toisaalta biologisten torjunta-aineiden tutkimus ja kehitys edistyy vauhdilla, jopa niin, että tulevaisuudessa on mahdollista saada tuotteita, joiden hinta ja vaikutus ovat täysin vastaavia kuin synteettisissä tuotteissa. Toisaalta sääntelyn puute voi rajoittaa niiden käyttöä ja siten myös niistä saatavaa suhteellista hyötyä tapauksissa, joissa ne ovat tavanomaisia tuotteita parempia. Sääntelyn puuttumisen vuoksi markkinoille tulee myös huonolaatuisia tuotteita, joiden vaikutus on hyvin pieni tai olematon. Näitä tuotteita ei ole kokeiltu eikä tarkastettu, joten työntekijöiden ja kuluttajien turvallisuutta ei voida taata. 1. Mihin toimiin komissio aikoo ryhtyä taatakseen avoimuusperiaatteen noudattamisen biologisesti valmistettujen torjunta-aineiden myynnissä ja käytössä? 2. Mihin toimiin se aikoo ryhtyä suojellakseen työntekijöiden ja kuluttajien terveyttä ja tukeakseen alan kehitystä? David Byrnen komission puolesta antama vastaus (16. tammikuuta 2001) 1. Komission käsityksen mukaan arvoisa parlamentin jäsen tarkoittaa biologisilla kasvinsuojeluaineilla muita kuin perinteisiä kemiallisia tuotteita. Biologisiin kasvinsuojeluaineisiin kuuluisivat näin ollen muun muassa kasvi- tai eläinperäiset tuotteet, feromonit ja mikro-organismit. Kasvinsuojeluaineiden markkinoille saattamisesta 15. heinäkuuta 1991 annettua neuvoston direktiiviä 91/414/ETY(1) sovelletaan kaikkiin tällaisiin kasvinsuojeluaineisiin. Komission oli kuitenkin annettava myöhemmin tiettyjä säännöksiä, esimerkiksi teollisuudelta edellytettyjen yksityiskohtaisten tietojen osalta. Ensisijaisena vaatimuksena komissio vahvisti yksityiskohtaiset edellytykset kemiallisten tehoaineiden osalta. Samat edellytykset koskevat periaatteessa myös kasviuutteita, eläinperäisiä tuotteita sekä feromoneja. Hakijan ei kuitenkaan tarvitse toimittaa joitakin tietoja, mikäli hakija pystyy tieteellisesti perustelemaan, että tietoja ei tarvita sen osoittamiseksi, että aine täyttää ihmisten terveyttä ja ympäristöä koskevat direktiivin mukaiset tiukat vaatimukset. Avoimuuden lisäämiseksi hakijoihin nähden komissio osallistuu yhdessä jäsenvaltioiden kanssa Taloudellisen yhteistyön ja kehityksen järjestön (OECD) tasolla toteutettavaan hankkeeseen, jossa yhdenmukaistetaan tietovaatimuksia feromonien ja semiokemikalien (semiochemicals) osalta. OECD:n laajuinen yhdenmukaistaminen on tärkeää näiden aineiden kehittämisen edistämiseksi, sillä yhdenmukaistamisen avulla taataan lähes maailmanlaajuinen tietojen hyväksyttävyys ja pienennetään näin kehittämiskustannuksia. Yksityiskohtaisia tietoja koskevat vaatimukset ovat mikro-organismien osalta lähes valmiit, ja ne tullaan näillä näkymin hyväksymään komissiossa keväällä 2001. 2. Komissio uskoo, että ihmisten terveyden korkeatasoista suojelua koskevan tavoitteen sekä ympäristönäkökohtien välillä on saatu aikaan hyvä tasapaino, kun näiden aineluokkien ilmoittajien harteille ei aseteta kohtuuttomia kustannuksia, mikä vaikuttaisi haitallisesti kehitystyöhön. (1) EYVL L 230, 19.8.1991.